Úradný vestník L 086 , 27/03/2001 S. 0018 - 0028



Nariadenie Komisie (ES) č. 588/2001 z 26. marca 2001, ktorým sa vykonáva nariadenie Rady (ES) č. 1165/98 o krátkodobej štatistike, pokiaľ ide o definíciu ukazovateľov KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1165/98 z 19. mája 1998 o krátkodobej štatistike [1] a najmä na jeho článok 3 a článok 17 písm. c), keďže: (1) Nariadenie (ES) č. 1165/98 vytvorilo spoločný rámec pre tvorbu krátkodobej štatistiky o hospodárskom cykle v spoločenstve; (2) V súlade s článkom 17 písm. c) nariadenia (ES) č. 1165/98 je potrebné prijať vykonávacie opatrenia týkajúce sa definície požadovaných ukazovateľov; (3) Opatrenia stanovené v tomto nariadení sú v súlade so stanoviskom doručeným Výborom pre štatistické programy, ktorý bol zriadený rozhodnutím Rady 89/382/EHS, Euratom [2], PRIJALA TOTO NARIADENIE: Článok 1 Definícia ukazovateľov Nariadenie (ES) č. 1165/98 stanovuje v prílohách A písm. c) ods. 1, C písm. c) ods. 1 a D písm. c) ods. 1 ukazovatele, ktoré majú byť obsiahnuté v krátkodobej štatistike. Definície ukazovateľov, ako aj ciele, charakteristiky a výpočet príslušných indexov sú uvedené v prílohe. Článok 2 Implementácia definícií Členské štáty uplatňujú definície uvedené v prílohe na zber štatistických údajov zahrnutých v nariadení (ES) 1165/98 najneskôr do jedného roka od nadobudnutia účinnosti súčasného nariadenia. Členské štáty prispôsobia definície štatistických údajov zahrnutých v nariadení (ES) 1165/98 definíciám uvedeným v prílohe najneskôr v ďalšej revízii bázického roka v zmysle článku 11 nariadenia (ES) 1165/98. Pri zavádzaní definícií stanovených v prílohe, členské štáty prijmú potrebné opatrenia, aby zabezpečili, že existujúce štatistické údaje obsiahnuté v nariadení (ES) č. 1165/98 sa budú revidovať pomocou prepočtov alebo odhadov podľa týchto definícií. Výsledky za ukazovatele, ktoré sa odlišujú najviac o 0,2 % od výsledkov ukazovateľov, ktoré sú zhodné s definíciami ukazovateľov stanovenými v tejto prílohe, sa považujú za zhodné. Článok 3 Informácie o zhode s definíciami Na požiadanie Komisie každý členský štát jej zašle všetky príslušné informácie o zhode štatistických údajov s definíciami stanovenými v prílohe v rámci tohto daného členského štátu. Článok 4 Účinnosť Toto nariadenie nadobúda účinnosť na dvadsiaty deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 26. marca 2001 Za Komisiu Pedro Solbes Mira člen Komisie [1] Ú. v. ES L 162, 5.6.1998, s.1. [2] Ú. v. ES L 181, 28.6.1989, s. 47. -------------------------------------------------- PRÍLOHA DEFINÍCIA CIEĽOV A CHARAKTERISTÍK UKAZOVATEĽOV Ukazovateľ 110: Výroba Cieľom indexu produkcie je merať zmeny objemu výstupu v uzavretých a pravidelných intervaloch. Poskytuje meranie objemových trendov v pridanej hodnote v cenách výrobných nákladov v priebehu daného referenčného obdobia [1]. Index produkcie je teoretickým meradlom, ktoré sa musí aproximovať praktickými meraniami. Pridaná hodnota v cenách výrobných nákladov [2] sa môže počítať z tržieb za vlastné výkony a tovar (bez DPH a ostatných podobných odpočítateľných daní priamo súvisiacich s obratom), plus aktivácia hmotného a nehmotného investičného majetku, plus ostatné prevádzkové výnosy, plus alebo mínus zmena stavu zásob, mínus nákupy tovarov a služieb, mínus ostatné dane na výrobky, ktoré súvisia s tržbami za vlastné výkony a tovar, no nie sú odpočítateľné, mínus clá a dane spojené s produkciou. Výnosy a náklady klasifikované ako finančné alebo mimoriadne v podnikových účtoch sú vylúčené z pridanej hodnoty. Dotácie na výrobky a na výrobu sú zahrnuté do pridanej hodnoty v cenách výrobných nákladov, zatiaľ čo všetky dane na výrobky a na produkciu sú vylúčené. Pridaná hodnota v cenách výrobných nákladov sa počíta "hrubá", keďže sa neodpočítavajú upravujúce položky (ako napríklad odpisy). Poznámka: nepriame dane sa môžu rozdeliť do troch skupín: i) Prvá obsahuje DPH a ostatné odpočítateľné dane priamo súvisiace s tržbami za vlastné výkony a tovar, ktoré sa nezahŕňajú do tržieb za vlastné výkony a tovar. Tieto dane zbierajú podniky po etapách a plne ich nesie konečný kupujúci. ii) Druhá skupina sa týka všetkých ostatných daní súvisiacich s výrobkami, ktoré: buď (1) súvisia s tržbami za vlastné výkony a tovar a nie sú odpočítateľné, alebo (2) ide o dane na výrobky nesúvisiace s tržbami za vlastné výkony a tovar; sem sa počítajú dovozné dane a clá a dane na produkciu, vývoz, predaj, prevod, prenájom alebo dodávky tovaru a služieb alebo ako výsledok ich používania pre vlastnú spotrebu alebo vlastnú tvorbu kapitálu. iii) Tretia skupina sa týka daní a ciel súvisiacich s produkciou. Toto sú povinné, nekompenzované, hotovostné alebo nefinančné platby, ktoré ukladá verejná správa alebo inštitúcie Európskej únie s ohľadom na výrobu a dovoz tovaru a služieb, zamestnanosť pracovných síl, vlastníctvo alebo využívanie pôdy, budovy alebo ostatné aktíva používané pri výrobe bez ohľadu na množstvo alebo hodnotu vyrobeného alebo predaného tovaru a služieb. Teoretický vzorec na výpočet indexu produkcie (Q) je objemový index Laspeyresovho typu, t. j. +++++ TIFF +++++ Údaje potrebné pre zostavenie takéhoto indexu však nie sú k dispozícii mesačne. V praxi sú vhodnými náhradnými ukazovateľmi pre odvodenie vývoja indexov: - vývoj hodnôt hrubej produkcie (deflovanej), - j vývoj objemov, - vývoj tržieb za vlastné výkony a tovar (deflovanej), - vývoj vstupov práce, - vývoj surovinových vstupov, - vývoj energetických vstupov. V závislosti na použitej metóde aproximácie, index produkcie by mal brať do úvahy: - zmeny typu a kvality komodít a vstupných materiálov, - zmeny stavu zásob hotových výrobkov a nedokončenej výroby, - zmeny v technických vstupno-výstupných vzťahoch (spracovateľské postupy), - služby súvisiace s dosiahnutím pridanej hodnoty, ako je montáž výrobných jednotiek, pripevňovanie, inštalácie, opravy, plánovanie, technická údržba, tvorba softvéru. Ukazovateľ 115: Výstavba budov Ukazovateľ 116: Inžinierske stavby Ciele a charakteristiky indexov ukazovateľa 110 (produkcia) sa vzťahujú aj na indexy ukazovateľov za výstavbu budov a inžinierske stavby. Rozdelenie produkcie na výstavbu budov a inžinierske stavby vychádza z Klasifikácie stavieb (CC). Tieto indexy majú za cieľ ukázať vývoj pridanej hodnoty za každý z týchto dvoch hlavných kategórií v stavebníctve, menovite za budovy a inžinierske stavby. Tieto indexy sa počítajú triedením základných informácií (deflovaný výstup, odpracované hodiny, oprávnenia/povolenia) podľa CC a potom agregovaním individuálnych indexov v súlade s CC na úroveň typu. Ukazovateľ 120: Tržby za vlastné výkony a tovar Cieľom indexu tržieb za vlastné výkony a tovar je ukázať vývoj trhu tovaru a služieb. Tržby za vlastné výkony a tovar [3] zahŕňajú celkové sumy, ktoré fakturuje spravodajská jednotka počas sledovaného obdobia a toto zodpovedá trhovému predaju tovaru alebo služieb dodaných tretím stranám. Tržby za vlastné výkony a tovar zahŕňajú všetky clá a dane na tovar a služby fakturované spravodajskou jednotkou s výnimkou DPH, ktorú fakturuje jednotka svojmu zákazníkovi a ostatných podobných odpočítateľných daní priamo súvisiacich s tržbami za vlastné výkony a tovar. Tržby za vlastné výkony a tovar zahŕňajú aj všetky ostatné poplatky (za dopravu, balenie, atď.) prenášané na zákazníka, aj keď tieto poplatky sú vo faktúre uvedené samostatne. Cenové zníženie, rabaty a zľavy, ako aj hodnota vrátených obalov sa musí odpočítať. Cenové zníženie, rabaty a prémie priznané klientom neskôr, napríklad na konci roka, sa neberú do úvahy. Príjmy klasifikované ako ostatné prevádzkové výnosy, finančné výnosy a mimoriadne výnosy v podnikových účtoch sa vyčleňujú z tržieb. Vyčleňujú sa aj dotácie prijaté od verejných inštitúcií alebo inštitúcií Európskej únie. Podľa tejto definície, položky všeobecne zahŕňané sú: - predaj vyrobených výrobkov, - predaj výrobkov vyrobených subdodávateľmi, - predaj tovaru nakúpeného s cieľom ďalšieho predaja v tom istom stave ako sa získal, - fakturované poskytnuté služby, - predaj vedľajších výrobkov, - fakturované poplatky za balenie a dopravu, - odpracované hodiny fakturované tretím stranám jedine v rámci subdodávok, - fakturované splátky (platby po etapách), - fakturovaný vývoj softvéru a softvérové licencie, - predaj dodanej elektrickej energie, plynu, tepla, pary a vody, - predaj odpadu a odpadových materiálov. Vo vzťahu k výnosom klasifikovaným ako ostatné prevádzkové výnosy, finančné výnosy a mimoriadne výnosy v podnikových účtoch spoločnosti [4] sa vo všeobecnosti vyčleňujú nasledujúce položky: - provízie, - prenájmy a nájmy, - prenájom vlastných výrobných jednotiek a strojov, ak ich používajú tretie strany, - prenájom bytov vo vlastníctve spoločnosti, - tržby za licenčné poplatky - tržby zo zariadení, ktoré slúžia pracujúcim (napr. tržby z kantíny vo fabrike), - dodávky výrobkov a služieb v rámci spravodajskej jednotky, - predaj vlastnej pôdy a fixných aktív, - predaj alebo prenájom vlastného majetku, - predaj akcií, - úrokové príjmy a dividendy, - dotácie, - ostatné mimoriadne výnosy. Vyššie uvedené položky sa môžu zahrnúť, ak sú súčasťou tržieb z hlavnej činnosti spravodajskej jednotky. Ukazovateľ 121: Tržby z predaja na domácom trhu Ukazovateľ 122: Tržby z predaja na vývoz Ciele a charakteristika indexov ukazovateľa 120 (tržby za vlastné výkony a tovar) platia aj pri indexoch v triedení na tržby z predaja na domácom trhu a z predaja na vývoz. Indexy tržieb z predaja na domácom trhu a z predaja na vývoz sa rozlišujú podľa prvého miesta určenia výrobku na základe zmeny vlastníctva (či už prišlo k fyzickému premiestneniu tovaru cez hranice alebo nie). Miesto určenia sa určuje podľa trvalého bydliska tretej strany, ktorá kúpila tovar a služby. Domáci trh sa definuje ako tretie strany s trvalou adresou na tom istom území ako spravodajská jednotka. Ukazovateľ 123: Objem predaja Objem predaja predstavuje hodnotu tržieb v stálych cenách a ako taký je indexom množstva. Môže sa vypočítať ako tržby v bežných cenách deflované deflátorom predaja, alebo ako index množstva odvodený priamo od množstva predaného tovaru. Namiesto deflátora predaja (ukazovateľ 330) v prílohe C (maloobchodný predaj a opravy) nariadenia (EK) č. 1165/98 sa môžu použiť informácie o objeme predaja (ukazovateľ 123). Ukazovateľ 130: Nové prijaté objednávky Cieľom indexu nových prijatých objednávok je ukázať vývoj dopytu po výrobkoch a službách ako ukazovateľa budúcej výroby. Vhodné je aj uviesť, či dopyt vznikol na domácom alebo zahraničnom trhu. Objednávka sa definuje ako hodnota zmluvne potvrdená výrobcom a treťou stranou týkajúca sa obstarania tovaru alebo služieb zo strany výrobcu. Objednávka je prijatá, ak podľa názoru výrobcu existujú dostatočné podklady na uzavretie platnej dohody. Nové objednávky sa týkajú tovaru a služieb, ktoré má obstarať spravodajská jednotka vrátane poddodávok. Tieto položky by sa mali odpočítať z hodnoty objednávok: - DPH a ostatné podobné odpočítateľné dane priamo súvisiace s tržbami, - Cenové zníženie, rabaty a zľavy, ak sa poskytujú v okamihu objednávky, ako aj hodnota obalov, ktoré sa majú po dodaní vrátiť, - Dotácie prijaté od verejných inštitúcií alebo inštitúcií Európskej únie. Objednávky predchádzajúcich období, ktoré sa zrušili počas sledovaného obdobia, sa nemajú odpočítavať z nových prijatých objednávok, ani index za predchádzajúce obdobia sa nereviduje z dôvodu stornovaných objednávok. Nové objednávky zahŕňajú všetky clá a dane z tovaru alebo služieb, ktoré bude fakturovať spravodajská jednotka s výnimkou DPH a ostatných podobných odpočítateľných daní priamo súvisiacich s tržbami. Hodnota nových objednávok zahŕňa aj všetky ostatné poplatky (za dopravu, obaly atď.) prenesené na zákazníka, aj keď sa tieto poplatky na faktúre uvedú samostatne. Ukazovateľ 131: Domáce nové objednávky Ukazovateľ 132: Zahraničné nové objednávky Ciele a charakteristika indexov ukazovateľa 130 (nové prijaté objednávky) platia aj pri indexoch ukazovateľa v triedení na domáce a zahraničné nové objednávky. Indexy domácich a zahraničných nových objednávok si vyžadujú, aby sa nové prijaté objednávky rozlíšili podľa pôvodu objednávky na základe zmeny vlastníctva. Pôvod sa určuje podľa trvalého bydliska tretej strany, ktorá dala objednávku. Domáci trh sa definuje ako tretie strany majúce trvalé bydlisko na tom istom hospodárskom území (pozri definíciu hospodárskeho územia na konci tejto prílohy) ako spravodajská jednotka. Ukazovateľ 135: Nové objednávky výstavby budov Ukazovateľ 136: Nové objednávky ižinierskych stavieb Ciele a charakteristika indexov ukazovateľa 130 (nové prijaté objednávky) platia aj pri indexoch ukazovateľov o nových prijatých objednávkach výstavby budov a inžinierskych stavieb. Triedenie nových prijatých objednávok na výstavbu budov a inžinierske stavby vychádza z Klasifikácie stavieb (CC). Tieto indexy majú za cieľ ukázať budúce možnosti výroby pre každý z týchto dvoch hlavných typov v stavebníctve, menovite budovy a inžinierske stavby. Tieto indexy sa počítajú roztriedením základných informácií o objednávkach na produkty podľa CC a potom agregovaním indexov produktov v súlade s CC na úroveň typu. Ukazovateľ 210: Počet zamestnaných osôb Cieľom indexu počtu zamestnaných osôb je ukázať vývoj zamestnanosti v priemysle, stavebníctve a službách. Počet zamestnaných osôb sa definuje ako celkový počet osôb, ktoré pracujú v spravodajskej jednotke (vrátane pracujúcich vlastníkov, partnerov pracujúcich pravidelne v jednotke a neplatených rodinných zamestnancov), ako aj osôb pracujúcich mimo jednotky, ktorí k nej patria a sú ňou platení (napr. obchodní zástupcovia, poslíčkovia, tímy opravárov a údržbárov). Patria sem aj krátkodobo neprítomné osoby (napr. na nemocenskej, platenom voľne alebo zvláštnej dovolenke) aj štrajkujúci, ale nie tí, ktorí sú neprítomní na neurčitý čas. Patria sem aj zamestnanci na čiastočný úväzok, ktorí sú považovaní za takých podľa zákonov príslušnej krajiny a ktorí sú na výplatnej listine, ako aj sezónni zamestnanci, učni a domáci pracovníci na výplatnej listine. Počet zamestnaných osôb nepredstavuje tie pracovné sily poskytnuté jednotke inými podnikmi, osoby vykonávajúce opravy a údržbu v spravodajskej jednotke v mene iných podnikov, ani osoby vykonávajúce povinnú vojenskú službu. Neplatení rodinní zamestnanci sú osoby, ktoré žijú s vlastníkom jednotky a pravidelne pracujú pre jednotku, no nemajú pracovnú zmluvu a nedostávajú pevnú sumu za prácu, ktorú vykonávajú. Toto sa obmedzuje na osoby, ktoré nemajú hlavné zamestnanie uvedené na výplatnej listine inej jednotky. Podľa tejto definície sem patria: - všetci platení zamestnanci vrátane týchto kategórií, pokiaľ sú zahrnutí na výplatnej listine: - domácki pracovníci, - učni/praktikanti, - platení pracujúci vlastníci a platení rodinní zamestnanci, - osoby dočasne uvoľnené (materská dovolenka, práceneschopnosť, štrajk, výluka atď.), - zamestnanci, - zamestnanci na určitý čas, - sezónni zamestnanci, - neplatené zamestnané osoby: - neplatení pracujúci vlastníci (majitelia), - neplatení rodinní zamestnanci [5]. Nepatria sem tieto skupiny: - pracovníci agentúr (okrem činností, v ktorých sú takéto zamestnávateľské agentúry klasifikované), - osoby, ktoré majú voľno na neurčitý čas (napr. dlhodobo chorí, vo vojenskej alebo sociálnej službe), - osoby vykonávajúce opravu alebo údržbu v mene ostatných vykazujúcich/sledovaných jednotiek a ostatní pracovníci požičaní z ostatných sledovaných/vykazujúcich jednotiek, - rodinní zamestnanci, ktorí majú hlavné zamestnanie uvedené na výplatnej listine inej jednotky Počet zamestnaných osôb by sa mal určiť ako reprezentatívne číslo za referenčné obdobie. Ukazovateľ 211: Počet zamestnancov Počet zamestnancov sa používa ako dočasná aproximácia počtu zamestnaných osôb. Počet zamestnancov sa definuje ako počet tých osôb, ktoré pracujú pre zamestnávateľa, majú pracovnú zmluvu a dostávajú odmenu vo forme miezd, platov, honorárov, mimoriadnych odmien, miezd za úkolovú prácu alebo vo forme naturálnej odmeny. Vzťah zamestnávateľa k zamestnancovi existuje vtedy, ak existuje dohoda, ktorá môže byť formálna alebo neformálna, medzi podnikom a osobou, zvyčajne uzatvorená dobrovoľne oboma stranami, pričom príslušná osoba pracuje pre podnik za peňažnú alebo naturálnu odmenu. Zamestnanec sa považuje za zárobkovo činnú osobu danej jednotky, ak dostáva mzdu alebo plat od tejto jednotky bez ohľadu na to, kde sa práca vykoná (vo výrobnej jednotke alebo mimo nej). Pracujúci z agentúry sprostredkujúcej dočasné zamestnanie sa považuje za zamestnanca agentúry sprostredkujúcej dočasné zamestnanie a nie jednotky (klienta), v ktorej pracuje. Podľa tejto definície sa sem zahŕňajú: - platení pracujúci vlastníci, - študenti, ktorí majú formálnu zmluvu, na základe ktorej sa zúčastňujú na výrobnom procese jednotky výmenou za odmenu, resp. vzdelávacie služby, - zamestnanci zamestnaní na základe zmluvy osobitne dojednanej na podporu zamestnávania nezamestnaných ľudí, - domácki pracovníci, ak existuje explicitná dohoda, že domácki pracovníci sa odmeňujú na základe vykonanej práce a sú uvedení na výplatnej listine. Počet zamestnancov pozostáva z pracovníkov na čiastočný úväzok, sezónnych pracovníkov, štrajkujúce osoby alebo osoby na krátkodobej dovolenke, no nepatria sem ľudia na dlhodobej dovolenke. Počet zamestnancov nepozostáva z dobrovoľných pracovníkov. Počet zamestnancov by sa mal určiť ako reprezentatívny údaj za referenčné obdobie. Ukazovateľ 220: Odpracované hodiny Cieľom indexu odpracovaných hodín je ukázať vývoj objemu vykonanej práce. Celkový počet hodín odpracovaných zamestnancami predstavuje úhrnný počet hodín skutočne odpracovaných na celkovej produkcii spravodajskej jednotky počas sledovaného obdobia. Do tohto ukazovateľa sa nezapočítajú platené hodiny, ktoré v skutočnosti neboli odpracované, ako napríklad dovolenka za rok, sviatky a platená práceneschopnosť. Taktiež sa nezahŕňajú prestávky na jedlo a dochádzanie z domu do práce a opačne. Zahŕňajú sa hodiny skutočne odpracované počas normálneho pracovného času, nadčasové hodiny, čas strávený na pracovisku na úlohách, ako je príprava pracoviska a čas zodpovedajúci krátkemu oddychu na pracovisku. Ak presný počet skutočne odpracovaných hodín nie je známy, môže sa odhadnúť na základe teoretického počtu pracovných hodín a priemernej dĺžky absencií (choroba, materská dovolenka atď.). Podľa tejto definície sa sem zahŕňa: - celkový počet všetkých hodín skutočne odpracovaných: - počas pravidelného pracovného času, - ako nadčasy, platené alebo neplatené [6], - počas nocí, počas nedieľ alebo štátnych sviatkov, - čas strávený na úlohách, ako je príprava práce, príprava, údržba a čistenie nástrojov a strojov a vypisovanie pracovných kariet a správ, - čas strávený na pracovisku, počas ktorého sa žiadna práca nevykonávala napríklad z dôvodu zablokovania strojov, nehôd alebo príležitostného nedostatku práce pričom tento čas je zaplatený v súlade s pracovnou zmluvou, - krátke prestávky na oddych na pracovisku vrátane prestávok na čaj a kávu. Nezahŕňajú sa: - hodiny platené no neodpracované pre dovolenku, chorobu, nehody, štrajky, výluky, prestávky atď., - čas strávený počas prestávky na jedlo, - dochádzanie na/z pracoviska. Ukazovateľ 230: Mzdy a platy Cieľom indexu miezd a platov je aproximovať vývoj mzdového a platového fondu. Mzdy a platy sa definujú ako celkové odmeny, peňažné alebo naturálne, poskytované všetkým osobám uvedeným na výplatnej listine (vrátane domáckych pracovníkov) za prácu vykonanú počas účtovného obdobia bez ohľadu na to, či boli vyplatené na základe odpracovaných hodín, výkonu alebo úkolovej práce a či sú vyplácané pravidelne alebo nie. Mzdy a platy zahŕňajú hodnoty všetkých sociálnych príspevkov, daní z príjmov atď. platených zamestnancom, aj keď v skutočnosti sú zrážané zamestnávateľom a platené priamo sociálnym poisťovniam, daňovým úradom atď. za zamestnanca. Mzdy a platy nezahŕňajú sociálne príspevky platené zamestnávateľom. Mzdy a platy zahŕňajú: všetky odmeny, prémie, dobrovoľné plnenia, trinásty plat, odstupné, príspevky na ubytovanie, dopravu, životné náklady, rodinné prídavky, prepitné, provízie, poplatky za pracovnú pohotovosť atď., ktoré dostávajú zamestnanci, ako aj dane, príspevky na sociálne zabezpečenie a iné čiastky, ktoré uhrádzajú zamestnanci a ktoré zamestnávatelia zrážajú pri zdroji. Platby pre zamestnancov agentúr sa nezahŕňajú do platov a miezd. Podľa tejto definície sa sem zahŕňajú tieto položky: - všetky základné mzdy a platy platené v pravidelných intervaloch, - vyššie sadzby platené za nadčasy, nočné smeny, prácu počas sobôt a nedieľ atď., - všetky prídavky, odmeny alebo prémie, ktoré platí zamestnávateľ ako: - životné náklady, príspevky na bývanie, miestne alebo vysťahovalecké príspevky, - príspevky na jedlo, - príspevky na cestovanie do a z práce, - platená dovolenka, trinásty plat, - príspevky zaplatené za nevyčerpanú dovolenku, - prémie za výstup, výrobu alebo produktivitu, - mimoriadne prémie za extrémne pracovné podmienky ako prach, špina, teplota, dym, nebezpečie atď. - príspevky počas dočasnej nezamestnanosti, - príspevky za zlepšovateľské návrhy a poplatky za patenty platené zamestnancovi, - tantiémy a poplatky zamestnancom, - rodinné prídavky, ktoré platí zamestnávateľ na základe kolektívnej dohody, - provízie, - hodnota prémiových akcií, ktoré sa zadarmo rozdávajú zamestnancom, - platby zamestnávateľov zamestnancom v rámci sporožíra alebo ostatných systémov sporenia, - dane, príspevky a ostatné sumy, ktoré platia zamestnanci a zrážajú zamestnávatelia, - všetky naturálne odmeny Položky, ktoré sa sem nezahŕňajú, sú: - zákonné sociálne príspevky, ktoré platí zamestnávateľ, - kolektívne dohodnuté, zmluvné a dobrovoľné sociálne príspevky, ktoré platí zamestnávateľ, - imputované sociálne príspevky (sociálne dávky, ktoré platí priamo zamestnávateľ), - príspevky platené zamestnancom za nákup nástrojov, zariadenia a špeciálnych odevov potrebných pri ich práci alebo tá časť ich mzdy alebo platu, ktorá je podľa pracovnej zmluvy určená na tieto nákupy, - dane, ktoré platí zamestnávateľ z objemu celkových vyplatených miezd a platov, - úhrada zamestnancom za cestovné, presťahovanie sa, odlúčenie, výdavkov na hotel a na uspokojovanie osobných potrieb, telefónnych poplatkov atď., ktoré nastali v priebehu plnenia ich povinností, - výdavky na odbornú prípravu (náklady na vzdelávanie) bez miezd a platov učňov, - mzdy a platy, ktoré zamestnávateľ naďalej platí v prípade choroby, pracovného úrazu, materskej dovolenky alebo práce na skrátený úväzok, - ostatné výdavky na pracovné náklady, ktoré platí zamestnávateľ: - náklady spojené s náborom nových pracovníkov, - sociálne výdavky, ako je úhrada bežných výdavkov za dopravu zamestnancov do a z práce, či už sa doprava vykonáva vlastnými dopravnými prostriedkami zamestnávateľa alebo treťou stranou v mene podniku, platby do fondov odborových zväzov, - ponuka akcií daného podniku svojim zamestnancom [7]. Pri ohodnocovaní naturálnych platieb platí toto pravidlo: naturálne odmeny vyrobené zamestnávateľom by sa mali oceňovať v cenách výrobcu; naturálne odmeny nakúpené zamestnávateľom, by sa mali oceňovať v trhových cenách. Ukazovateľ 310: Výrobné ceny Cieľom indexu výrobných cien je merať mesačný vývoj cien transakcií pri ekonomických činnostiach. Index domácich výrobných cien za ekonomickú činnosť meria vývoj priemerných cien všetkých tovarov a súvisiacich služieb vyplývajúcich z danej činnosti a predaných na domácom trhu. Index zahraničných cien ukazuje vývoj priemerných cien (prepočítaných na domácu menu) všetkých tovarov a súvisiacich služieb vyplývajúcich z tejto činnosti a predaných mimo domáceho trhu. Ak sa tieto dva indexy skombinujú, ukazujú vývoj priemerných cien všetkých tovarov a súvisiacich služieb vyplývajúcich z danej činnosti. Základom je, aby sa brali do úvahy všetky cenu určujúce charakteristiky produktov vrátane množstva predaných jednotiek, poskytnutej dopravy, rabatov, servisných podmienok, záručných podmienok a určenia. Špecifikácia musí byť taká, aby v nasledujúcich referenčných obdobiach spravodajská jednotka dokázala jednoznačne určiť produkt a poskytnúť príslušnú cenu za jednotku. Pri definovaní cien platia tieto pravidlá: - príslušná cena je cenou franco závod (cenou dodania zo závodu) [8], ktorá obsahuje všetky clá a dane na tovar alebo služby fakturované danou jednotkou, no bez DPH fakturovanej jednotkou svojmu zákazníkovi a podobných odpočítateľných daní priamo súvisiacich s tržbami, - ak sa zahŕňajú dopravné náklady, mali by byť súčasťou špecifikácie výrobku, - aby sa ukázal skutočný vývoj cenových pohybov, mala by sa používať skutočná cena transakcie a nie cenníková cena, - index výrobných cien by mal brať do úvahy zmeny kvality vo výrobkoch, - ceny zozbierané v období t by sa mali vzťahovať na objednávky počas obdobia t (okamih objednávky), nie na okamih, kedy komodity opúšťajú bránu továrne, - pri cenách výrobcov realizovaných na zahraničnom trhu, by sa mala cena počítať po štátne hranice, fob (cena tovaru, v ktorej nie sú zahrnuté dopravné náklady od výrobcu k nákupcovi). Zozbierané informácie o cenách sa vzťahujú na určitý, stanovený deň v strede sledovaného obdobia. Ak nie sú k dispozícii žiadne informácie o cenách na daný deň, cena môže predstavovať priemer za celé obdobie. Indexy výrobných cien pre stavebníctvo sa môžu používať ako aproximácia ukazovateľov stavebných nákladov. Merajú vývoj bytových budov okrem ostatných budov na bývanie, nebytových budov, cien pozemkov a poplatkov architektov a iných. Odrážajú ceny, ktoré platí klient stavebnej firme. Preto odrážajú nielen odchýlky v cenách výrobných nákladov stavebníctva, ale aj zmeny produktivity a rozpätia ziskov. Okrem toho existuje dočasný rozdiel medzi výrobnými cenami a príslušnými nákladmi produkcie. Ukazovateľ 311: Ceny priemyselných výrobcov realizované na domácom trhu Ukazovateľ 312: Ceny priemyselných výrobcov realizované na zahraničnom trhu Ciele a charakteristika indexov ukazovateľa 310 (výrobné ceny) platia aj pri indexoch v triedení na ceny priemyselných výrobcov na domácom a zahraničnom trhu. Indexy domácich a zahraničných cien si vyžadujú, aby sa zostavovali individuálne indexy výrobných cien podľa miesta určenia výrobku. Miesto určenia sa stanovuje podľa trvalého sídla tretej strany, ktorá si objednala alebo nakúpila daný výrobok. Domáci trh sa definuje ako tretie strany, ktoré majú trvalé sídlo na tom istom vnútroštátnom území ako spravodajská jednotka. Ukazovateľ 313: Index jednotkovej ceny vývozu a dovozu ("unit value index") Index jednotkovej ceny vývozu a dovozu sa môže použiť ako aproximácia cien priemyselných výrobcov realizovaných na zahraničnom trhu. Na účely tohto indexu sa jednotkové ceny počítajú ako hodnota predaja výrobku delená predaným množstvom na základe údajov zahraničného obchodu. Táto jednotková cena sa potom berie ako priemerná cena výrobku a index sa počíta tým istým spôsobom ako pri tradičných indexoch výrobných cien. Ukazovateľ 320: Stavebné náklady Cieľom indexu stavebných nákladov je ukázať vývoj nákladov, ktoré má zmluvný partner pri vykonávaní stavebného procesu. Index nákladov komponentov (náklady na materiál a náklady na prácu) ukazuje vývoj cien výrobných faktorov používaných v stavebníctve. Index stavebných nákladov sa počíta ako: +++++ TIFF +++++ Nákladmi, ktoré tvoria zložky stavebných nákladov, sú aj náklady na závod a zariadenie, dopravu, energiu a ostatné náklady. Poplatky architektom nie sú súčasťou stavebných nákladov. Ukazovateľ 321: Náklady na materiál Index nákladov na materiál sa všeobecne počíta na základe cien materiálu. Ceny materiálov by mali byť založené skôr na skutočných cenách než na cenníkových cenách. Základom pre stanovenie cien by mala byť vzorka výrobkov a dodávateľov. Ceny sa ohodnocujú bez DPH. Ukazovateľ 322: Náklady na prácu Index nákladov na prácu zahŕňa mzdy a platy a príspevky sociálneho zabezpečenia za všetky zamestnané osoby. Príspevky sociálneho zabezpečenia zahŕňajú: i) zákonné sociálne príspevky, ktoré platí zamestnávateľ, ii) kolektívne dohodnuté, zmluvné a dobrovoľné sociálne príspevky, ktoré platí zamestnávateľ a iii) imputované sociálne príspevky (sociálne dávky, ktoré platí priamo zamestnávateľ). Ukazovateľ 411: Stavebné povolenia: počet domov Cieľom indexu stavebných povolení na počet domov je ukázať budúci vývoj stavebnej činnosti, pokiaľ ide o počty jednotiek. Stavebné povolenie je oprávnením na začatie prác na stavebnom projekte. Ako také, povolenie je konečnou fázou plánovania a oprávnenia na stavbu vydané úradmi pred začatím práce. Index založený na týchto povoleniach by mal poskytovať dobré údaje o pracovnej zaťaženosti stavebného priemyslu v blízkej budúcnosti, aj keď tomu tak nemusí byť, ak sa nepoužije veľká časť povolení alebo ak uplynie veľa času medzi povoleniami a začatím samotných stavebných prác. Indexy počtu povolení sa zostavujú za jednobytové budovy aj za dvojbytové a viacbytové. Bytová jednotka je miestnosť alebo niekoľko miestností a ich príslušenstvo v trvalej budove alebo v jej štrukturálne oddelenej časti, ktorá spôsobom, akým bola postavená, prebudovaná, zmenená a tak ďalej, je určená na súkromné bývanie. Mala by mať samostatný vchod na ulicu (priamy alebo cez záhradu alebo pozemok) alebo do spoločného priestoru v rámci budovy (schodište, chodba, hlavná chodba a tak ďalej). Oddelené miestnosti na bývanie, ktoré sa jasne majú používať ako súčasť obydlia, by sa mali považovať za súčasť obydlia. Bytovú jednotku preto môžu tvoriť samostatné budovy v rámci toho istého oploteného pozemku za predpokladu, že sú jasne určené na obývanie tou istou súkromnou domácnosťou. Ukazovateľ 412: Stavebné povolenia: štvorcové metre úžitkovej podlahovej plochy alebo alternatívne meranie veľkosti Cieľom indexu stavebných povolení na úžitkovú podlahovú plochu je ukázať budúci vývoj stavebnej činnosti, pokiaľ ide o objemy. Stavebné povolenie znamená oprávnenie začať prácu na stavebnom projekte. Ako také, povolenie je konečnou fázou plánovania a oprávnenia na stavbu vydané úradmi pred začatím práce. Index založený na týchto povoleniach by mal poskytovať dobré údaje o pracovnej zaťaženosti stavebného priemyslu v blízkej budúcnosti, aj keď tomu tak nemusí byť, ak sa nevyužije veľká časť povolení alebo ak uplynie veľa času medzi povolením a začatím samotných stavebných prác. Tento index sa zostavuje na základe štvorcových metrov úžitkovej podlahovej plochy budov, na ktoré boli vydané povolenia. Úžitková podlahová plocha budovy [9] sa meria medzi vonkajšími stenami bez: - stavebných plôch (napr. plochy demarkačných komponentov, podpory, stĺpy, piliere, schodišťové priestory, komíny), - fungujúcich doplnkových oblastí (napr. priestoru, kde je inštalované kúrenie a ventilácia alebo generátor elektriny), - priechodov (napr. schodišťových šácht, výťahov, pohyblivých schodíšť). Časť celkovej úžitkovej plochy budovy používanej na bývanie predstavuje plochu používanú pre kuchyne, obývačky, spálne a doplnkové miestnosti, pivnice a spoločné miestnosti, ktoré používajú vlastníci bytových jednotiek. Môžu sa použiť aj ďalšie ukazovatele, pokiaľ ich členské štáty používajú jednoznačne a konzistentne, ako umožňuje príloha B písm. c) ods. 1 nariadenia (ES) č. 1165/98. Nariadenie (ES) č. 1165/98 sa odvoláva na CC klasifikáciu pri požadovaní údajov o stavebných povoleniach za rôzne kategórie budov. Kategória "ostatné budovy" nariadenia (ES) č. 1165/98 obsahuje v CC klasifikácii tieto kategórie: - hotely a podobné budovy, - budovy pre obchod a služby, - budovy pre dopravu a telekomunikácie, - priemyselné budovy a sklady, - budovy pre kultúru, verejnú zábavu, vzdelávanie a zdravotníctvo, - ostatné nebytové budovy. Ukazovateľ 330: Deflátor predaja Cieľom deflátora predaja je očistiť tržby o vplyv cenových zmien. Deflátor predaja v maloobchode je deflátorom nie poskytnutých služieb ale predaného tovaru. Ceny používané na výpočet deflátora pre určitú činnosť sa počítajú ako vážený priemer cenových indexov príslušného tovaru pre danú činnosť. Základom je, aby sa brali do úvahy všetky charakteristiky výrobkov určujúce ceny vrátane množstva predaných jednotiek, poskytnutej dopravy, rabatov, záručných podmienok a miesta určenia. Špecifikácia musí byť taká, aby v ďalších sledovaných obdobiach spravodajská jednotka dokázala jednoznačne určiť tovar a poskytnúť príslušnú cenu za jednotku. Aby sa ukázal skutočný vývoj pohybu cien, mala by sa používať skutočná cena transakcie a nie cenníková cena. Najlepšie je, ak sa informácie o zozbieraných cenách vzťahujú na stanovený dátum v rámci mesiaca. Definícia hospodárskeho územia Hospodárske územie zahŕňa tieto oblasti: - zemepisné územia spravované národnou vládou, v rámci ktorých sa voľne pohybujú osoby, tovar, služby a kapitál, - všetky voľné zóny vrátane colných skladísk a fabrík pod colnou kontrolou, - národný vzdušný priestor, teritoriálne vody a pevninové prahy, na ktoré má daná krajina výlučné právo, - územné enklávy, t. j. zemepisné územia nachádzajúce sa v zahraničí a používané na základe medzinárodných zmlúv alebo dohôd medzi štátmi, úradmi verejnej správy (veľvyslanectvá, konzuláty, vojenské základne, vedecké základne atď.), - zásoby ropy, zemného plynu atď. v medzinárodných vodách mimo pevninových prahov krajiny, na ktorých pracujú jednotky so sídlom na území, ako bolo vyššie definované. Hospodárske územie nezahŕňa tieto územia: - enklávy mimo územia (t. j. časti vlastného zemepisného územia krajiny, ktoré používajú úrady verejnej správy ostatných krajín, inštitúcie Európskej únie alebo medzinárodné organizácie na základe medzinárodných zmlúv alebo dohôd medzi štátmi). Táto definícia je v súlade s Európskym systémom účtov (ESA) 1995, odseky 2.05 – 2.06. Na účely krátkodobej štatistiky sa má rozdiel medzi domácim a zahraničným trhom interpretovať podľa územia členských štátov. Táto definícia sa môže v budúcnosti revidovať vzhľadom na európsku, resp. menovú integráciu v súlade s ostatnými príslušnými nariadeniami. [1] Všeobecné chápanie pojmu "index produkcie" ako "vývoj pridanej hodnoty" je v rozpore s definíciou "produkcie" v rámci národných účtov alebo štrukturálnej podnikovej štatistiky, no napriek tomu ide o správny pojem tradične používaný v tejto oblasti podnikovej štatistiky. Pojem "index pridanej hodnoty" sa v praxi nikdy nepoužíva. Keďže index sleduje vývoj produkcie v stálych cenách, niekedy sa používa pojem "index objemu produkcie". Pojem index produkcie sa v tomto texte používa vždy ako index množstva, inými slovami v stálych cenách. [2] Národné účty zaviedli pojem "pridaná hodnota v základných cenách". V porovnaní s pridanou hodnotou v cenách výrobných nákladov, táto obsahuje dane súvisiace s produkciou, no prevádzkové dotácie na produkciu sú vyčlenené. Zosúladenie sa s národnými účtami môže priniesť niektoré výhody, takže členské štáty môžu používať pojem pridaná hodnota v základných cenách ako náhradu za pridanú hodnotu v cenách výrobných nákladov. [3] Výrazy "tržby za vlastné výkony a tovar", "predaj", "dodávky" a "zásielky" sa v kontexte krátkodobých štatistík často používajú ako synonymá. [4] Pravidlá národných účtov by sa mali používať ako usmerňujúce zásady na to, čo sa má a čo nemá zahrnúť. [5] Neplatení rodinní zamestnanci sa principiálne zahrnuli, aj keď môže byť ťažké získať presné údaje. [6] Neplatená nadčasová práca sa ťažko získava v rôznych členských štátoch no tak či tak, zahŕňa sa z princípu. [7] Ponuka akcií sa vylučuje hlavne z praktických dôvodov spojených s ťažkosťami harmonizovanej definície a zberu údajov, aj keď sa často považuje za kompenzáciu za prácu spojenú s celkovou výkonnosťou podniku. [8] Alebo ekvivalent za činnosti mimo priemyselnej výroby. [9] Definícia úžitkovej podlahovej plochy je v súlade s Klasifikáciou typov stavieb, ktorá sa odvoláva na Štatistické normy a štúdie, č. 40 Organizácia spojených národov, New York 1987 a Štatistické normy a štúdie, č. 43 Organizácia spojených národov, New York 1994. --------------------------------------------------